Tə wadían ai é mod m̀bɔ́g ngə́ áfadǐ kig nyé; tə mân mə́ ḿbɔ bisíé mábōmbo wa á mɔ́ á kələ kwí kíkídígi. 14Tə wakag m̀vúmvúg, ńdɔ̄ fə tə waya ǹdíndím dzóm á zēn vəda o mbádaga Zambá woe. Mǎ mə̄ nə́ Ńtondôbə. 15Tə myǎtsīg mə̄dzó á ńkɔ̄d, tə wafyal bod á mə̄sú ai mim̀búbúá; tə ǹkúkúmá mod wadzâ wa fəg, o tsígi ǹtól mānyɔ̄ŋ á bə́bə́lá. 16Tə wakə wandáman é bod bə̄vɔ́g dzwé tə wabɔ məkǐ mə́ é mod m̀bɔ́g fyanga. Mǎ mə̄ nə́ Ńtondôbə. 17Tə wasíŋ mānyɔ̄ŋ á ńnə̄m wóē étē, dzə́ŋə́ naa ó kɔ́bɔ ai nyé á mís mə́ bod, o zǎ bī ékolá á nyɔ́l dzīé. 18Tə wavudan, tə wabad tsóg ábé bǒd yā dzāl dóē bákad wa bɔ. O diŋi nyɔ mvóé anə́ wādiŋ wǎmēn. Ma Ǹtí mākɔ́bɔ̄ nálā”. 19Myǎyi kálā mə̄béndé máma, tə wabɔ nâ eyə́m é yam édzí yāsəlan mvɔŋ ai dzɔ́; tə wamyas mvɔŋ məkyaí mə́bɛ̄ áfúb dá, ngə́ áyə̄bə̄ naa bə́ fūdi məkyaí bíyé mə́bɛ̄ á ḿbɔ̄d wóe. 20Ngə́ mod a bómbó ai etúgá mīníngá, ngə́ ólɔ̌ tē ó nə̄ fə ebɔ̌n mod ngə́ bá bə́ kig nyé kode ai ngə́ mod te a bə́ kig nyé və̄ fīlí dzīē; mod te a yi yân, báyǐ kig bɔ̄ wé, amú mīníngá te ǎ bə̄ kig filí, a bə́ ólɔ̌. 21A yi sɔ́ ai Ǹtondôbə mətúnuŋa mə́ ékom ebyandí á mə́nyīī mə́ ébə̌m bíkóán. A yi bɔ ńnōm ńtómbá yǎ ékom ebyandí. 22Ai ńnóm ńtómbá nyɔ̄, fada a yi kpe é mod nyɔ́ ákə̌ŋ ékom ­ebyandí á mís mə́ Ńtondôbə ású ńsə́m yā á ngābɔ, eyɔ̌ŋ tē ńsə́m á ngābɔ wáyī nyé dzuuban.